Zuma-kabinetskommeling: ‘Voortgesette uitbreiding van staatskaping’Mmusi Maimane, leier van die DA Dit is die mening van David Maynier, die DA se woordvoerder oor finansies, in reaksie op Zuma se kabinetskommeling. Volgens Maynier het Gigaba geen ondervinding in die finansiële sektor nie. Hy het gewaarsku dat die markte nie goed op Gigaba se aanstelling sal reageer nie. “Die tesourie is nou stewig onder die politieke beheer van Zuma.” Mmusi Maimane, leier van die DA, het ŉ beroep op Suid-Afrikaners gedoen om saam te staan en die grondwetlike demokrasie te verdedig. “Die president het weer eens gewys dat hy geen belang het in ons geliefde land se toekoms nie. Hy het gebuig vir die grille van diegene wat vasbeslote is om hulself te verryk ten koste van die armes en werkloses. Dit is ŉ daad van volledige staatskaping,” het Maimane gesê. “Ons kan nie toelaat dat dit gebeur het nie. Dit is die parlement wat hom aangestel het en dit is die parlement wat hom kan afdank. Ons doen dus ŉ beroep op alle politieke partye, insluitend lede van die ANC, om president Zuma uit te stem wanneer die DA se mosie van wantroue in die Nasionale Vergadering aangehoor word.” Die VF Plus het Zuma se aanstelling van Gigaba beskryf as deel van die voortgesette uitbreiding van staatskaping deur die Guptas en terselfdertyd die versterking van sy faksie binne die ANC. Dr. Pieter Groenewald, leier van die VF Plus, het gesê Zuma het hiermee gewys dat hy bereid is om Suid-Afrika op te offer in die belang van homself en sy vriende. “Suid-Afrika is nou op die glybaan van net nog ŉ korrupte Afrika-staat soos Zimbabwe.” Groenewald het gesê Gigaba het geen bewese finansiële agtergrond of kwalifikasie nie en boesem daarom nie vertroue in as minister van finansies nie. “Zuma se optrede is nadelig vir Suid-Afrika en sy inwoners wat betref ekonomiese groei. Dit sal bloot verdere armoede, werkloosheid en die verryking van ŉ swart elite veroorsaak. Die ministers wat gesê het hulle gaan bedank sou Pravin Gordhan verwyder word, sal nou moet bewys dat hulle ernstig was en moet die eerbare ding doen deur daadwerklik te bedank. So ŉ stap kan ŉ reddingsboei wees vir die mense van Suid-Afrika aangesien dit kan bydra om van Zuma ontslae te raak indien die ministers ŉ mosie van wantroue in die parlement indien en steun.” Groenewald het gesê Zuma se aanwysing van Fikile Mbalula as minister van polisie wys ook dat Zuma nie ernstig is oor die bekamping van misdaad nie. “Mbalula is bekend as ŉ grapjas wat omstrede uitlatings maak en die polisie is allermins ŉ plek vir ligsinnigheid en omstrede figure. Zuma wys duidelik dat hy nie skroom om sy lojaliste in poste te plaas selfs al is hulle onbevoeg daarvoor nie.” Groenewald het gesê met die skommeling van die kabinet is die handskoene af in die geveg binne die ANC. “Zuma is in die proses besig om die ANC te vernietig en die pilare op homself om te trek. Die enigste ligpunt is dat die ANC so verdeel en vernietig word dat hy in 2019 uitgestem kan word as regerende party.” Kallie Kriel, uitvoerende hoof van AfriForum, het in reaksie op Gordhan se afdanking gesê dit is ŉ skande dat die binnegevegte in die ANC nou só ontaard het dat die Zuma-kamp nou selfs bereid is om die land se ekonomie en die rand se waarde op te offer om interne ANC-gevegte te voer. “Die hele land word nou benadeel en staan afgradering deur graderingsagentskappe in die gesig, dit alles om een man, Jacob Zuma, se belange te dien,” het Kriel bygevoeg. Die NFP het gesê hy beskou Zuma se kabinetskommeling as ŉ Aprilgekkedaggrap. “Ons glo Zuma sal wakker word voor dit te laat is en die skommeling oordoen en onbevoegde en nuttelose mense soos Bathabile Dlamini, Faith Muthambi en Blade Nzimande die trekpas gee,” het Sabelo Sigudu, woordvoerder van die NFP, in ŉ verklaring gesê. Volgens Sigudu was die kabinetskommeling ŉ mors van geld en tyd. “Dit is gedryf deur selfsugtige ambisies en ŉ mandaat van die Guptas. Zuma het die land vir baie goedkoop verkoop en kwaliteit met kwantiteit in gedrang gebring.” Peter Attard Montalto, ŉ ekonoom by die Japanse beleggingsbank Nomura, het gesê Gordhan en sy adjunk se afdanking sal die markte negatief beïnvloed en laat Suid-Afrika die risiko loop van afgraderings deur graderingsagentskappe. “Dit is ŉ aanval op die instelling van die nasionale tesourie en sal verskeie afgraderings tot gevolg hê. Hoewel daar fiskale risiko’s is, is ons meer bekommerd oor die tesourie se rol in verkryging, die keer van korrupsie en oorsig van staatsbeheerde instellings, veral rakende kernenergie en die bankwese.”